ایکی شاعره بیر شعر!
اوستاد شامیدن بیر خاطیره
حمید واحدی
اورمودا منیم یول تاپدیغیم ایلک ادبی انجمن، ارشاد اداره سینین شهرچای پارکیندا یئرلهشن دهخدا کتابخانسیندا تشکیل ائتدیگی هفته لیک شعر انجمن ایدی. او زمانلار بیر ایکی ایل ایدی شعر یازیردیم. انجمنه گلن شاعرلردن چوخونون آدی ایندی ده یادیمدادیر، میرحسن سربلند (پولاد)، عبدالحسین شیرپنجه رضایی (تنها)، حاج علی رضایی، محمود صادقپور (شامی)، ... الله تعالی هامیسینا رحمت ائله سین. همچنین عزیز دوستوم کریم گلندام، میر حبیب زمانی، ابراهیم نژادی، بیتالله جعفری و بیر نئچه گنج شاعر ده اورا گل – گئت ائدیردی.
من بو شاعرلرین آراسیندا ایکی نفر ایله داها آرتیق علاقه ساخلاییردیم؛ شعرلریمی اولارا اوخویور، فکیرلرینی بیلمک ایسته ییردیم. بیری مرحوم «شامی» و ایکینجی ایسه رحمتلیک «تنها» ایدی.
شامی و تنهانین شعرلری او زمانلار منیم اوچون چوخ ماراقلی و تاثیر ائدیجی ایدی. شعرلریمی شامی یه اوخویاردیم او دا ائشیدیب، معین یانلیشلارا دوزه لیش وئرردی. حتی انجمن دن علاوه اونون ایش یئرینه (تعاونی روستایی فروشگاهلاریندا) ده هر دن گئدیب، اونونلا گؤروشوردم، اونا شعر اوخویاردیم، او مرحوم دا دوزلیش دقتله ائشیدیب، نقطه نظرلرینی سؤیلردی. بونا گؤره اونون منیم بوینومدا اوستادلیق و معلیملیک حقی وار. او بو گؤروشلرده حتی اؤز شعرلریندن ده منه اوخویاردی. من اونون شعرلریندن چوخونون الیازمالارینی آلیب ساخلامیشام.
او زمانین گنج شاعرلری آراسیندا من شامی یه داها چوخ یاخینلاشدیم، 17 – 18 یاشیم وارایدی؛ اونون دا تخمیناً 35 یاشی. البته شامینین شاعر دوستلاری چوخ ایدی، مرحوم عباس بزرگامین، کریم گولاندام، علی شریف دلجویی (آدسیز)، عسگر شاهین پر، حبیب زمانی، عادل پیر شاهوردی (آرمان) و ...
من او زمانلار چوخ فارسجا شعرلر یازیردیم، تورکجه شعرلریم ایسه شامی و تنهانین شعرلرینین تاثیری آلتیندا ایدی. شامییه بیر فارسجا غزل اتحاف ائتمیشدیم، اونو بیهنیبب، منی آلقیشلادی و بیر - ایکی مصراعسینی دا اصلاح ائتدی. غزل بو ایدی:
دل از زیارت یاران ز شوق لبریز است
شنیدن سخن دوستان دلانگیز است
کنیم گفته تاریخ گوشواره گوش
که زندگانی اسلاف عبرتآمیز است
شکوفههای دلم زردگونه گردد از آن
که در درون دل من همیشه پاییز است
چنان محبت تو گشته با دل من عجین
«شکنجههای تو بر من محبتآمیز است»
مجال گفتن حق بر همه میسر نیست
چرا که در پس هر پرده تیغها تیز است
به شهر اورمیه «شامی» است شهریار سخن
اگر چه جایگه شهریار تبریز است.
***
دئدیگیم کی مرحوم عبدالحسین تنها ایله ده سیخ علاقه ده ایدیم، بیر مدت ده بینالارا رنگ وورماق و رئمونت ایشلرینده اونون یانیندا شاگردلیک ائتمیشدیم. تنهانین عالمی شامی ایله فرقلی اولماغینا باخمایاراق، من هر ایکیسیندن تاثیر آلیردیم. شامییه یازدیغیم فارسجا غزلین سونوندا «شامی» کلمهسینی «تنها» کلمه سیایله عوضله ییب، مرحوم تنهایا تقدیم ائتدیم! البته بو ایش منیم خاملیغیمدان تؤرنمیشدی! ... نه ایسه، تنها رحمتلیک ده بهیهندی و منی تحسین ائتدی. حتی ازبرله میشدی و هر یئره بیرگه گئتسیدیک، منی هوسلندیرمک اوچون، او غزلی اوخویاردی! قضادن بیر گون تنها ایله بیرگه اونون ماتاسکلتینه (موتورسیکلتینه) اوتوروب اورمیهنین اطرافیندا اولان «بارجوق» کندینه شامیگیله قوناق گئتدیک. دانیشیقلار آراسیندا شامی بیردن اوزونو تنها مرحوما توتوب: «حمید بیر تزه غزل یازیب!» دئدی. من ایسه بو سؤزو ائشیدنده ائله بیر حالا قالدیم کی، الله بیلیر! ... تنها سؤیله دی: هه، منه ده اوخوموشام، یاخشی دیر!
من بو سؤزدن داها آرتیق آجیناقلی بیر حس کئچیردیم. شامی رحمتلیک اؤز شعرلرینی یاددا ساخلامازدی و دفتر – کاغاذ اوزوندن اوخویاردی، آمما منیم او غزلیمی حفظ ائله میشدی! ... باشلادی شعری اوخوماغا؛ هر بیتی اوخودوقجا من تر تؤکوردوم! اورکده آللها یالواریردیم که سون بیتینی اوخوماسین!!
شامی سون بیته یاخینلاشدیقجان منیم حالیم دهییشیردی ... بئشینجی بیتی اوخودوقدان سونرا، اوزونو تنهایا توتوب دئدی: سونونجو بیتی ده بیلیرسن دا!...
تنها دا باشینی ترپتمکله اونون سؤزونو تایید ائلهدی.... ندنسه، رحمتلیک شامی آلتینجی و سونونجو بیتی اوخومادی و من داها چوخ خجالت چکمکدن خلاص اولدوم .... مجلس قورتاردی.
البته آیدین دیر کی، او مرحوم نه اوچون سونونجو بیتی اوخومادی! ... هر حالدا بو دا بیر درس ایدی من اوچون، ائله او ساعتدن عهد ائلهدیم کی بیر ده بو ایشلردن گؤرمه ییم!
تانریدان هر ایکی شاعریمیزه رحمت دیله ییرم.
منبع: نشریه «دنیز» شماره 97
ایکیمیزده بیر اورک وار
نصرت کسمنلی
ایکیمیزده بیر اورک وار
یاری منده ، یاری سنده
سئوگی آدلی بیرآغاجیق
بوداق منده، ناری سنده.
چیچک عطری گول اوزونده
مین معنا وار هر سؤزونده
بیر بولودوق گؤی اوزونده
یاغیش منده، دولو سنده!
بیر اووچویام گونوم اوودا
قاچها قاچدا، قووهاقوودا
عشقیمیز بیر شیرینسئودا
پتک سنده، بالی منده.
بیر آز اوره ک وئر منه
سوسن نواده رضی
منی گوزگو چاغیر
سن اولوم
سنلشیم
کئچیم باخیشیندان
سنلیلشیم .
منی سسسیز
منی سؤزسوز
منی ائله بئله
بهانه سیز چاغیر.
منی گؤی چاغیر
گونشلشیم، آیلاشیم، اولدوزلاشیم
دنیز چاغیر
سولاشیم، شپهلشیم، بالیقلاشیم
دالیم داملالارینا
قاریشیم دالغالارینا
باااااااااخ!
گئجه قوشوقلارینین عطرینی اؤزلهمیشلیییم
ییغیب بوغازیما جانیمی
گل ده افلاطونون استدلالینا یئرلشدیر سنسیزلیییمی
و اقلیملرین سنلیسیندن ییغیب ییغیشدیر
سئویشمهلرین قیریق قالینتیلارینی
بَرک اوره کسیزلهمیشم
بیر آز اورک وئر منه
شعرلریم اینجیمهسین
بیر آز دا اؤزوندن
یازیلاریم آغریماسین دئیه
بیر منلیک وئررسن یئتر سانیرا
دنیز یک ساله شد – نقد و نظر (7) بیر یاشلی دنیز بهرام اسدی (معلم، شاعر، یازیچی، ناشر، ژورنالیست) چوخ حؤرمتلی عالیم و فاضل دوستوموز علیارلی حاج مصطفی قلیزادهنین تشبّثو ایله آیدا ایکی نشری اولان دنیز درگیسی نین بیر یاشینا دولماسینین شاهدیییک. شاعر، یازیچی و ژورنالیست فعالیتی اولان حاج مصطفی کئچن بو بیر ایلده اؤز درگیسی نین صحیفهلرینده هر نهدن آرتیق شعره، ادبیاتا و هنره اؤنم وئرمهسی تقدیره لایقدیر و اونون کیمی شخصیتدن بوندان غیری بیر اومو دا اومولماییر. دنیزین داها بارلی و داها بهرهلی اولماسی و بیر دالغالی دنیز کیمی کوکرهییب، ائلیمیزه - یوردوموزا داها ده گرلی اینجیلر پایلاماسی بیزیم اؤرکدن قاینایان آرزوموز و کؤنولدن جوشان دیلهییمیزدیر. دنیزه اورمو گؤلو قدر یوخ! خزر طالعی و عمّانلار عؤمرو آرزولاییرام. منبع: دو هفته نامه «دنیز» شماره 22 - تاریخ نشر 30/6/91 - ارومیه
دنیز یک ساله شد – نقد و نظر (7)
بیر یاشلی دنیز
بهرام اسدی
(معلم، شاعر، یازیچی، ناشر، ژورنالیست)
چوخ حؤرمتلی عالیم و فاضل دوستوموز علیارلی حاج مصطفی قلیزادهنین تشبّثو ایله آیدا ایکی نشری اولان دنیز درگیسی نین بیر یاشینا دولماسینین شاهدیییک. شاعر، یازیچی و ژورنالیست فعالیتی اولان حاج مصطفی کئچن بو بیر ایلده اؤز درگیسی نین صحیفهلرینده هر نهدن آرتیق شعره، ادبیاتا و هنره اؤنم وئرمهسی تقدیره لایقدیر و اونون کیمی شخصیتدن بوندان غیری بیر اومو دا اومولماییر. دنیزین داها بارلی و داها بهرهلی اولماسی و بیر دالغالی دنیز کیمی کوکرهییب، ائلیمیزه - یوردوموزا داها ده گرلی اینجیلر پایلاماسی بیزیم اؤرکدن قاینایان آرزوموز و کؤنولدن جوشان دیلهییمیزدیر. دنیزه اورمو گؤلو قدر یوخ! خزر طالعی و عمّانلار عؤمرو آرزولاییرام.
منبع: دو هفته نامه «دنیز» شماره 22 - تاریخ نشر 30/6/91 - ارومیه
azb_Arab azb_Arab pes_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab pes_Arab pes_Arab pes_Arab pes_Arab pes_Arab pes_Arab pes_Arab pes_Arab unk azb_Arab azb_Arab azb_Arab azb_Arab azb_Arab azb_Arab prs_Arab azb_Arab pbt_Arab azb_Arab pes_Arab azb_Arab prs_Arab kas_Arab azb_Arab azb_Arab azb_Arab azb_Arab ckb_Arab azb_Arab pes_Arab azb_Arab pes_Arab azb_Arab ace_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab bjn_Arab azb_Arab urd_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab pes_Arab pes_Arab azb_Arab prs_Arab